**Megbízási szerződés**

**műszaki ellenőri tevékenység elvégzésére**

amely létrejött **egyrészről**:

Név: Balatonvilágos Község Önkormányzata (továbbiakban: Megrendelő)

Székhely: 8171 Balatonvilágos, Csók István sétány 38.

Adószám: 15734044-2-14

Törzskönyvi nyilvántartási szám: 734048

Aláírásra jogosult képviselője: Takács Károly Béla, polgármester

mint **Megbízó**

**másrészről:**

Név: Konstruktív Mérnöki iroda Kft.

Székhely: 8200 Veszprém, Radnóti tér 2. III./76.

Adószám (adóazonosítója): 25877357-2-19

Bankszámla száma: 73900092-18220894

mint **Megbízott**

(együttesen Felek)között az alulírott helyen és időben, az alábbi feltételek szerint.

1. **Előzmény**

Felek megállapítják, hogy Megbízó a Balatonvilágos, Liliom utca útburkolat felújítása megvalósítása során a felmerülő **műszaki ellenőri tevékenység ellátása** érdekében megbízási szerződést köt.

1. **Szerződés Tárgya**

2.1. Megbízó műszaki ellenőri tevékenység elvégzése tárgyban, mint Ajánlatkérő közbeszerzési értékhatár alatti beszerzési eljárást folytatott le, melynek alapján a nyertes Ajánlattevővel (megbízottal) e szerződést megköti.

2.2. Megbízó megbízza Megbízottat, Megbízott pedig vállalja, hogy az 1. pontban meghatározott műszaki ellenőri tevékenység tekintetében biztosítja a Magyar Mérnöki Kamara vagy Magyar Építész Kamara névjegyzékében szereplő megfelelő jogosultsággal rendelkező műszaki ellenőrt és ellátja az ajánlattételi felhívásban rögzített feladatokat. Felek rögzítik, hogy jelen szerződés alapján ellátandó feladatok összességét Megbízott az adott teljesítéskor hatályos jogszabályok alapján köteles ellátni.

A Megbízottnak fentiek tekintetében különösen az alábbi feladatokat kell ellátnia:

* építési műszaki ellenőrzési feladatok teljes körű ellátása az irányadó építési jogszabályok alapján,
* műszaki dokumentáció összeállításában való közreműködés:
	+ - a kivitelező által rendelkezésre bocsájtott műszaki dokumentációk tartalmának vizsgálata a helyszíni beépítések valóságtartalma szempontjából
* részvétel a helyszíni ellenőrzéseken,
* építéssel kapcsolatos, egyéb szakértői tevékenységek összehangolása,
* kapcsolattartás a terveket készítő mérnökkel,
* a megvalósítás során rendelkezésre állás a projekt műszaki tartalmát érintő kérdések megválaszolásához,
* koordináció, kommunikáció a Megbízóval, a partnerekkel, szakhatóságokkal, - a kivitelezés során felmerülő műszaki jellegű, a támogatást is érintő problémák esetén – a Közreműködő Szervezettel.
1. **Felek jogai és kötelezettségei**

3.1. Megbízott a Szerződés 2.2. pontjában meghatározott feladatokat elvégzi a szerződésben foglalt feltételek és a teljesítéskor hatályos jogszabályok szerint.

3.2. Megbízott eljárása során arra jogosult műszaki ellenőrt köteles biztosítani, aki személyesen jár el, és aki munkájáért Megbízott a megbízás teljesítése során teljes körű felelősséggel tartozik.

Megbízott tehát kijelenti, hogy a megbízási szerződés 2.2. pontjában meghatározott tárgyának és felsorolt feladatok körének ellátásához megfelelő szakismerettel, szakmai végzettséggel, tapasztalattal bír(ó szakemberekkel) és a szükséges hatósági engedélyekkel rendelkezik, továbbá a bevonni kívánt felelős műszaki ellenőr a Magyar Építész Kamara vagy Magyar Mérnöki Kamara nyilvántartásában szerepel.

Felek az alábbiakban rögzítik a személyesen eljáró felelős műszaki ellenőr(ök) személyét, elérhetőségét, és nyilvántartási számát:

Név: Ádám László

Postacím: 8200 Veszprém, Radnóti tér 2. III./76.

E-mail: konstruktivmernokiirodakft@gmail.com

Telefon:+36309895794

Nyilvántartási szám:ME-KÉ-19-5274

3.3. Megbízott feladatainak ellátását a Megbízó utasításai szerint és érdekeinek megfelelően köteles teljesíteni, azzal, hogy a feladatellátás során magában az eljárás menetében a Megbízó utasításai az eljárás menetének, lefolytatásának törvényes rendjét semmilyen formában nem érinthetik.

3.4. A Megbízott köteles a Megbízót tevékenységéről és az ügy állásáról tájékoztatni. Megbízott tájékoztatási kötelezettségének – külön felkérés nélkül e-mail útján köteles eleget tenni. Megbízó tájékoztatás kérése esetén a tájékoztatást a felkérés kézhezvételétől számított kettő munkanapon belül e-mail útján-, személyes egyeztetésre való felkérés esetén a személyes egyeztetés Megbízó székhelyén történő – a felkéréstől számított három munkanapon belüli –lebonyolításával köteles teljesíteni.

3.5. Megbízó vállalja, hogy a Megbízottat feladatai hatékony és határidőben történő elvégzése érdekében a szükséges – és rendelkezésére álló - információkkal folyamatosan ellátja.

Megbízó köteles az egyes eljárásokkal kapcsolatos adatszolgáltatás során különösen az alábbi információk írásbeli formában történő átadásában közreműködni:

- teljes körű tervdokumentáció;

- pályázati költségvetés;

- a kivitelezés lefolytatásához szükséges dokumentációhoz kapcsolódó engedélyek, hatósági igazolások;

- minden az építéssel kapcsolatos birtokába kerülő olyan információról, mely a beruházás eredményességére, jogszerűségére kihatással lehet.

3.6. Megbízott a szerződésben meghatározott díjra a készre jelentése alapján elkészített teljesítésigazolás kiállítását követően jogosult. Megbízó a teljesítésről szóló készre jelentés kézhezvételétől számított 15 napon belül köteles kiállítani a teljesítésigazolást, mely alapján Megbízott a számláját benyújthatja Megbízó felé.

3.7. Megbízott a helyszíni műszaki ellenőrzéseket folyamatosan végzi, de a beruházáshoz kapcsolódó részteljesítések előtt köteles helyszíni ellenőrzést tartani. Köteles továbbá a helyszínen megjelenni tevékenysége végzése céljából, amennyiben azt a Megbízó kéri. A megbízó kérésére legfeljebb 3 munkanapon belül kell műszaki ellenőrzést végeznie, de indokolt esetben a Megbízó ezt haladéktalanul is kérheti. A helyszíni műszaki ellenőrzésekről a műszaki ellenőr emlékeztetőt készít.

3.8. A műszaki ellenőr köteles részt venni a projektmenedzser által rendszerességgel megszervezett pályázati koordinációkon.

3.9. Felek kikötik, hogy őket kölcsönösen, fokozott együttműködési kötelezettség terheli. Ennek keretében a jelen szerződés végrehajtása során folyamatosan együttműködnek, folyamatosan tájékoztatják, értesítik egymást minden olyan eseményről, körülményről, amely a szerződés teljesítésére hatással lehet.

1. **Díjazás**

4.1. A Megbízottat megbízási díj illeti meg, melynek teljes összege **200.000 Ft + ÁFA, azaz Kettőszázezer Forint + ÁFA, összesen 254.000Ft.**

A megbízási díj magában foglalja a műszaki ellenőri tevékenységhez kapcsolódó valamennyi szükséges valamennyi járulékos költséget is (útiköltség, adminisztrációs költéség), azokért Megbízott külön költségtérítésre nem jogosult, a megbízási díj magában foglalja továbbá különösen a pályázat műszaki tartalmának, és ehhez kapcsolódó esetleges a közbeszerzési eljárás eredményeként megkötött szerződésmódosítás/okban való részvétel költségeit is.

4.2. Megbízott a fenti megbízási díjra – a Megbízó által az igazolt teljesítést követően kiállított jogosult.

A Megbízó – számla kiállításával kapcsolatban megállapított - teljesítése nem e szerződés hatályát, tekintettel a pályázat záró dokumentációjának későbbi időpontjára, amely utóbbi időszakban Megbízottat rendelkezésre állás kötelezi.

4.3 Megbízott 1 alkalommal bocsáthat ki számlát, a feladat teljesítését és Megbízó általi teljesítésigazolás kiadását követően. Megbízó a megbízási díjat Megbízott által kiállított számla és mellékletei kézhezvételétől számított 15 (tizenöt) napon belül átutalással köteles kiegyenlíteni a Megbízott javára a Megbízott által e szerződésben megjelölt bankszámlaszámra.

4.4. A fizetési kötelezettség teljesítési napjának a számla kiegyenlítésének napját - értve ez alatt azt a napot, amikor a Megbízó a számlája megterhelésére vonatkozó megbízást a számlavezetőjének megadta - kell tekinteni.

4.5. Amennyiben Megbízó díjfizetési kötelezettségének teljesítésével késedelembe esik, úgy a Megbízott jogosult a Polgári Törvénykönyvről szóló 2013. évi V. törvény (Ptk.) 6:155.§.-ban meghatározott mértékű késedelmi kamatot érvényesíteni.

1. **Megbízott felelőssége az általa okozott károkért**

5.1. Megbízott felel minden olyan kárért, amely az ő tevékenysége nyomán, illetve az ő felelősségi körében következik be. Megbízott ezen felelősségvállalása általánosan, az egyes felelősségi formák és részek részletezése nélkül, teljes körűen mindenre kiterjed a nevezett körben. Ezen teljes körű felelősségvállalás kiterjed az általa, az eljárásba bevont közreműködő személyek és szervezetek tevékenységéért is.

Nem felelős a Megbízott olyan okból bekövetkező hátrányos jogkövetkezményekért, mely kizárólag a Megbízó tevékenysége és mulasztása okán állt be, vagy olyan okból, melyre a Megbízott vagy a személyesen eljáró műszaki ellenőr a Megbízó figyelmét jelen szerződés szerint felhívta.

5.2. Megbízott az általa okozott károk megtérítéséért elsősorban közvetlen pénzbeli megtérítéssel, másodsorban pedig jelen szerződés időtartama alatt is fennmaradó felelősség biztosítási szerződésén keresztül felel. A Megbízott kötelezettséget vállal arra, hogy a felelősségbiztosítási szerződést köt, vagy a meglévő biztosítását a szerződés időtartama alatti hatályban tartja (súlyos szerződésszegés terhe mellett). Megbízott rögzíti, hogy a műszaki ellenőri felelősségbiztosítása kiterjed a jelen szerződésben meghatározott műszaki ellenőrzésre.

5.3. Megbízott tevékenységét a jog-, illetve a szakmai szabályoknak megfelelően látja el, probléma esetén a Megbízó felé tartozik jelentési kötelezettséggel. Megbízott köteles a tevékenységéről és az ügyek állásáról a Megbízót rendszeresen tájékoztatni.

5.4. Felek rögzítik, hogy amennyiben a Megbízó jelen szerződés hibás teljesítésével kapcsolatban igényt kíván érvényesíteni, azt elsődlegesen a Megbízott felé érvényesíti, annak – fentiekben rögzített - felelősségbiztosítása terhére. Az egyes műszaki ellenőr(ök)kel szembeni igény érvényesítésére a Megbízó nem jogosult, kivéve, ha kógens jogszabály ezt kifejezetten előírja.

1. **A Szerződés időbeli hatálya, megszüntetése, megszűnése**

6.1. Jelen szerződés hatályba lépésének napja a szerződés aláírásának napja.

6.2. Felek a jelen szerződést közös megegyezéssel, írásban bármikor megszüntethetik.

6.3. Felek az egyik fél részéről történő egyoldalú rendes (indokolás nélküli) felmondás jogát kizárják.

6.4. A szerződés rendkívüli felmondására bármelyik fél jogosult a másik fél súlyos szerződésszegése esetén. A szerződésszegéssel érintett fél számára kötelezettségének megszegéséről az elvárt szerződésszerű magatartás egyidejű közlésével tértivevényes küldeményben vagy írásban az átvételt igazolható módon közölt felszólítással értesíteni kell, és ha a felszólítás ellenére 15 napos póthatáridőben nem tesz eleget a felszólításban foglaltaknak, a felmondási jog kizárólag írásban, a másik Félhez intézett egyoldalú indokolással ellátott nyilatkozattal gyakorolható. A fenti határidőtől eltérő (rövidebb) határidő alkalmazható, ha az adott szerződéses kötelezettség teljesítésének határidejét jogszabály vagy hatósági (ide értve az Irányító Hatóságot is) a fenti 15 napos határidőnél rövidebb időtartamban szabályozza.

Szerződésszegésnek minősül különösen:

a.) Megbízott részéről:

- ha írásbeli felszólítás ellenére sem teljesít határidőben vagy jogszabály-, és szerződésszerűen, valamint megfelelő minőségben,

- a bármely eljárási határidő neki felróhatóan nem kerül betartásra;

- a tevékenysége során a jogszerűség neki felróható megsértése esetében;

- ha legalább 2 alkalommal bizonyíthatóan szakmai hibát követ el;

- minden olyan esetben, ha a szerződésben, illetve annak mellékletében vagy az ajánlatban vállalt kötelezettségeket jelentős mértékben, szándékosan vagy gondatlansággal megszegi (elmulasztja);

- a titoktartási kötelezettségét megsérti.

b.) Megbízó részéről:

- ha 60 napot meghaladó fizetési késedelembe esik;

- az eljárás(ok) lefolytatásához szükséges adatszolgáltatási kötelezettségét megszegi

- minden olyan esetben, ha a szerződésben, illetve annak mellékletében vagy az ajánlatban vállalt kötelezettségeket jelentős mértékben, szándékosan vagy gondatlansággal megszegi (elmulasztja).

A Megbízó fenntartja a szerződéstől való elállási jogát, arra az esetre, ha a Megbízott ellen a szerződéskötést követően felszámolási, végelszámolási, hivatalból törlési, illetve egyéb, a megszüntetésére irányuló eljárás indul, vagy ha az eljáró műszaki ellenőr a Magyar Építész Kamara nyilvántartásából törlésre kerül, vagy a pályázat szempontjából releváns jogosultsága lejár, vagy bármely okból megszűnik.

6.6. A szerződés megszűnik, az 6.2. pontban meghatározott feltétel bekövetkeztével, vagy bármelyik fél jogutód nélküli megszűnésének napján.

6.7. Felek a szerződés megszűnésekor kötelesek elszámolni egymással, továbbá a Megbízott a Megbízó részére köteles átadni a megbízás teljesítése során birtokába került okiratok eredeti példányait, és mindazon iratok eredeti példányait melyek a tevékenysége ellátása során keletkeztek. E körben felek megállapodnak, hogy Megbízott a fenti kötelezettség nem, vagy késedelmes, hiányos teljesítése esetére a Megbízóval szembeni valamennyi birtokvédelmi jogáról lemond, így Megbízó jogosult az adott iratokat önhatalommal is birtokba venni.

1. **Titoktartás és adatkezelés**

7.1. Felek kötelezik magukat arra, hogy a jelen szerződéses jogviszonyukkal kapcsolatosan, annak eredményeként, illetőleg egyéb módon tudomásukra jutott mindazon információt, adatot, amely a másik félre vonatkozik, („bizalmas információ”) minden körülmény között megőrzik, függetlenül attól, hogy azokat az érintett fél üzleti titoknak minősíti vagy sem.

Felek egyúttal kötelezettséget vállalnak arra, hogy a bizalmas információkat sem a jelen szerződés időbeli hatálya alatt, sem annak megszűnését követően nem teszik harmadik személy számára hozzáférhetővé, vagy azokat egyéb, a jelen szerződés tárgyával össze nem függő módon nem használják fel, illetve azzal nem élnek vissza. Felek a bizalmas információkat kizárólag a szerződés teljesítéséhez, az ehhez szükséges mértékben használják fel, és csak a teljesítésben közvetlenül részt vevő alkalmazottaik, illetve közreműködőik számára teszik hozzáférhetővé.

Nem tartozik a titoktartási kötelezettség körébe azon adat, illetve információ

a) amely köztudomású;

b) amelyet nem a szerződés megsértésével hoztak nyilvánosságra;

c) amely nyilvánosságra hozatali korlátozás nélkül a másik fél birtokában volt már

 azelőtt, hogy azt nyilvánosságra hozó féltől megkapta volna;

d) amelyet a használó fél olyan harmadik féltől kapott, aki jogszerűen szerezte meg

 vagy hozta létre azt, és akit nem köt a nyilvánosságra hozatali tilalom;

e) amelyet az egyik fél a másik fél bizalmas információjának felhasználása nélkül

 maga hozott létre, vagy

f) amelyet az adott félnek – jogszabályban meghatározott – kötelessége átadni az

 illetékes hatóság/bíróság számára.

7.2. Felek kötelezettséget vállalnak arra, hogy a jelen szerződéssel összefüggésben egymásnak átadott, illetve egymás tudomására hozott végfelhasználói nevet, személyes vagy egyéb adatot tartalmazó listát, regisztert, illetve az ezzel kapcsolatos adatokat, információkat a személyes adatok védelméről és közérdekű adatok nyilvánosságáról szóló törvény, valamint egyéb adat – és titokvédelmi szabályok előírásainak megfelelően kezelik és sem a szerződés időbeli hatálya, érvényessége alatt, sem annak megszűnését követően a szerződésben foglalt jogviszonytól eltérően, a másik Fél engedélye nélkül, saját, valamint harmadik személyek céljaira nem használják fel, harmadik személyek számára nem teszik hozzáférhetővé, azzal egyéb módon sem élnek vissza. Ezen kötelezettségei megszegésével okozott kárért a szerződésszegő Fél kártérítési felelősséggel tartozik.

7.3. A titoktartási és adatvédelmi kötelezettség a szerződő Felek munkajogviszonyban vagy megbízási jogviszonyban foglalkoztatott munkavállalóját, közalkalmazottját, köztisztviselőjét, Vállalkozás tagját, vezető tisztségviselőjét, közreműködőjét a Felekkel azonos módon terheli. Felek megállapodnak ugyanakkor abban, hogy a Megbízott hivatalos anyagaiban – Internet, nyomtatott- és elektronikus prospektusok, prezentációs anyagok – referenciaként a Megbízó nevét – a megbízó külön engedélye nélkül – feltüntethesse.

7.4. A titoktartási, valamint adatkezelési kötelezettség megsértése esetén Felek teljes körű kártérítési felelősséggel tartoznak.

1. **Egyéb kikötések**

8.1. Szerződéssel kapcsolatos valamennyi értesítést és nyilatkozatot írásban kell teljesíteni, amelynek módja lehet:

- személyes átadás (a kézbesítés megtörténtének egyértelmű és cégszerű

 tanúsítása mellett),

- tértivevényes postai küldemény,

- visszaigazolt e-mail.

A nyilatkozat másik fél részére történő megküldésének bizonyítása – vita esetén – a küldő Felet terheli.

8.2. A kapcsolattartásra jogosult személyek megnevezése és értesítési címe a következő:

a.) Megbízó részéről:

Név: Takács Károly Béla polgármester

Postacím: 8171 Balatonvilágos, Csók István sétány 38.

Tel.: +36-88-480-845

E-mail: onkormanyzat@balatonvilagos.hu

b.) Megbízott részéről:

Név: Ádám László

Postacím: 8200 Veszprém, Radnóti tér 2. III./76.

Tel.: +36309895794

E-mail: konstruktivmernokiirodakft@gmail.com

8.3. Megbízott kijelenti, hogy vele szemben csőd-, felszámolási vagy végrehajtási eljárás nincs folyamatban, illetve ilyen eljárások bekövetkezésének veszélye nem áll fenn. Felek vállalják, hogy a másik Felet haladéktalanul értesítik, amennyiben olyan körülmény merülne fel, amely jelen pontban – vagy más jogszabályban az adott félre vonatkozóan hasonló tartalommal - foglalt valamely eljárás kezdeményezését eredményezheti.

8.4. A jelen szerződésben szabályozott körön kívül egyik fél sem engedményezheti, adhatja el, ruházhatja át vagy rendelkezhet hasonló módon a szerződés alapján fennálló kötelezettségeivel és jogaival a másik Fél előzetes írásbeli hozzájárulása nélkül.

8.5. Jelen szerződés bármely rendelkezésének érvénytelensége nem érinti a többi rendelkezés érvényességét. Ebben az esetben az érvénytelen rendelkezés olyan érvényes rendelkezéssel helyettesítődik, amely a Felek eredeti akaratával a leginkább összhangban áll. A részbeni érvénytelenség miatt az egész szerződés csak akkor válik érvénytelenné, ha bizonyítható, hogy azt a szerződő felek az érvénytelen rész nélkül nem kötötték volna meg.

8.6. Amennyiben valamely szerződő fél a Szerződés alapján megillető jogát nem gyakorolja, a joggyakorlás elmulasztása nem jelenti az adott jogról való lemondást. Szerződő felek kikötik, hogy a szerződéshez kapcsolódó lényeges jognyilatkozatok csak írásban érvényesek.

8.7. Jelen szerződés vagy annak bármely rendelkezése kizárólag írásban, mindkét fél cégszerű aláírásával módosítható.

8.8. Felek megállapodnak abban, hogy a szerződésből eredően közöttük felmerülő valamennyi vitás kérdést a szerződésben megjelölt kapcsolattartó személyek segítségével, tárgyalás útján kísérlik meg rendezni, a következőkben ismertetett eljárás szerint. Amennyiben a vitát egymással való békés egyeztetés útján nem sikerül rendezni a megállapodásra irányuló tárgyalások megkezdését követő 30 (harminc) napon belül, akkor a szerződésből eredő jogviták eldöntésére a Felek alávetik magukat hatáskörtől függően a Kaposvári Járásbíróság, illetve a Kaposvári Törvényszék kizárólagos illetékességének.

8.9. A szerződés és annak rendelkezései értelmében készült bármely okirat, ideértve a mellékleteket is, együttesen alkotják a Felek között az e tárgyban létrejött teljes szerződést, mely felváltja a Felek minden korábbi írásbeli és szóbeli megállapodását, megegyezését, tárgyalását vagy bármely megbeszélését.

8.10. Megbízott tudomásul veszi a költségvetési pénzeszközök felhasználásának ellenőrzéséről szóló 2190/2002 (VI.21.) Kormányhatározatban foglaltaknak megfelelően a jelen szerződésben szereplő pénzeszközök tekintetében az Állami Számvevőszék által ellenőrzéssel megbízott személyek és szervezetek ellenőrzési jogosultságát, továbbá a közpénzek felhasználásával, a köztulajdon használatának nyilvánosságával, átláthatóbbá tételével és ellenőrzésének bővítésével összefüggő egyes törvények módosításáról szóló 2003. évi XXIV. törvényben foglaltakat, különös tekintettel arra a szabályra, mely szerint a szerződés lényeges tartalmáról szóló tájékoztatást a Megbízó nem tagadhatja meg az üzleti titokra való hivatkozással.

8.11. A vonatkozó jogszabályi rendelkezéseknek megfelelően, így különösen a 2011. CXII. törvény 33.§ és ahhoz kapcsolódóan előírt közzétételi kötelezettség teljesítése érdekében Megbízó kijelenti, hogy a jelen szerződéssel kapcsolatban – amennyiben a 2011. évi CXII. törvény szerint számított ellenszolgáltatás az ötmillió forintot eléri vagy meghaladja - szerződések megnevezését (típusát), tárgyát, a szerződést kötő felek nevét, a szerződés értékét, határozott időre kötött szerződés esetében annak időtartamát, valamint az említett adatok változását közzétenni köteles.

8.12. E szerződés magyar nyelven és 5 (öt) eredeti példányban készült el és került aláírásra, melyből 4 (négy) példány Megbízót, és 1 (egy) példány Megbízottat illeti.

8.13. A jelen szerződésre, annak értelmezésére, a nem szabályozott kérdésekre, és a Felek közötti bármely jogvitára a Polgári Törvénykönyv vonatkozó rendelkezései az irányadóak.

8.14. Felek kijelentik, hogy a jelen szerződés megkötéséhez szükséges jogosultsággal és felhatalmazással, valamint képviseleti joggal rendelkeznek, a szerződést a szükséges információk birtokában és a felhatalmazások alapján kötik meg.

Felek a jelen szerződést elolvasták, és értelmezték, és mint akaratukkal mindenben egyezőt cégszerűen jóváhagyólag aláírják.

Kelt: Balatonvilágos, 2024. november

 ……………………………… …………………………………

**Megbízó** **Megbízott**

 Takács Károly Béla Ádám László

 polgármester ügyvezető

 Balatonvilágos Község Önkormányzata Konstruktív Mérnöki iroda Kft.

 ………………………………….

 Dr. Boda Zsuzsanna

 jegyző

 jogi ellenjegyző

………………………………….

 Balogh Gábor

 közgazdasági osztályvezető

 pénzügyi ellenjegyző